b'\n_START_ARTICLE_\nLeonas Pranulis\n_START_PARAGRAPH_\nLeonas Pranulis (1940 m. bir\xc5\xbeelio 21 d. \xc5\xa0akiuose \xe2\x80\x93 2008 m. rugpj\xc5\xab\xc4\x8dio 22 d. Vilniuje, palaidotas Karveli\xc5\xa1ki\xc5\xb3 kapin\xc4\x97se) \xe2\x80\x93 Lietuvos vargonininkas, choro dirigentas, kompozitorius.\n_START_SECTION_\nBiografija\n_START_PARAGRAPH_\nPas Zapy\xc5\xa1kio vargoninink\xc4\x85 J. Batait\xc4\xaf i\xc5\xa1mok\xc4\x99s vargonuoti, 1954\xe2\x80\x931956 m. vargonininkavo Pae\xc5\xbeer\xc4\x97li\xc5\xb3 parapijoje. Baig\xc4\x99s Kri\xc5\xabk\xc5\xb3 vidurin\xc4\x97s mokyklos devynias klases, 1956\xe2\x80\x931960 m. choro dirigavimo mok\xc4\x97si Kauno Juozo Gruod\xc5\xbeio muzikos mokykloje (d\xc4\x97st. Benediktas Ma\xc4\x8dik\xc4\x97nas). 1957\xe2\x80\x931959 m. mok\xc4\x97si ir vargonininkavo Zapy\xc5\xa1kio (Kauno raj.) parapijoje. 1960 m. \xc4\xafstojo \xc4\xaf Lietuvos valstybin\xc4\x99 konservatorij\xc4\x85, bet \xe2\x80\x9eu\xc5\xbe palaikym\xc4\x85 ry\xc5\xa1i\xc5\xb3 su religine nacionalistine aplinka\xe2\x80\x9c 1963 m. i\xc5\xa1 konservatorijos pa\xc5\xa1alintas. 1964\xe2\x80\x931968 m. choro dirigavimo studijas konservatorijoje t\xc4\x99s\xc4\x97 neakivaizdiniu b\xc5\xabdu (prof. Antano Budri\xc5\xabno ir prof. Konrado Kavecko klas\xc4\x97s). Konservatorij\xc4\x85 baig\xc4\x97 su pagyrimu._NEWLINE_Nuo 1960 m. Vilniaus gr\xc4\x85\xc5\xbet\xc5\xb3 gamyklos mi\xc5\xa1riojo choro, vokalini\xc5\xb3 ansambli\xc5\xb3 ir kaimo kapelos vadovas. Chore dainavo 50-60 balsing\xc5\xb3 gamyklos moter\xc5\xb3 ir vyr\xc5\xb3, kurie i\xc5\xa1moko daug lietuvi\xc5\xb3 ir u\xc5\xbesienio kompozitori\xc5\xb3 k\xc5\xabrini\xc5\xb3, kasmet surengdavo po 7-8 vie\xc5\xa1us koncertus, dalyvavo radijo ir televizijos laidose, lank\xc4\x97si Leningrade, Kijeve, Kryme, U\xc5\xbekarpat\xc4\x97je, Lenkijoje ir \xc4\x8cekoslovakijoje._NEWLINE_Nuo 1965 m. choras dalyvavo visose respublikin\xc4\x97se dain\xc5\xb3 \xc5\xa1vent\xc4\x97se, 1990 m. Lietuvos tautin\xc4\x97je ir 1994 m. I-ojoje Pasaulio lietuvi\xc5\xb3 dain\xc5\xb3 \xc5\xa1vent\xc4\x97je Vilniuje. Itin pla\xc4\x8dia koncertine veikla pasi\xc5\xbeym\xc4\x97jo L. Pranulio vadovaujama liaudi\xc5\xa1ka kapela \xe2\x80\x9eVilnija\xe2\x80\x9c, surengusi apie 1000 koncert\xc5\xb3 Lietuvoje ir u\xc5\xbesienyje \xe2\x80\x93 Vokietijoje, Lenkijoje, \xc4\x8cekoslovakijoje, Vengrijoje, Jugoslavijoje, Suomijoje ir Jakutijoje._NEWLINE_1962\xe2\x80\x931964 m. chorvedys vadovavo Vilniaus elektromechanikos technikumo moksleivi\xc5\xb3 mi\xc5\xa1riajam chorui. 1966\xe2\x80\x931967 m. buvo Respublikini\xc5\xb3 profs\xc4\x85jung\xc5\xb3 kult\xc5\xabros r\xc5\xabm\xc5\xb3 mi\xc5\xa1riojo choro \xe2\x80\x9eTauras\xe2\x80\x9c chormeisteris._NEWLINE_Nuo 1991 m. Vilniaus arkikatedros bazilikos did\xc5\xbeiojo mi\xc5\xa1riojo choro meno vadovas ir dirigentas. Choras kas sekmadien\xc4\xaf ir did\xc5\xbei\xc5\xb3j\xc5\xb3 \xc5\xa1ven\xc4\x8di\xc5\xb3 metu gieda \xc5\xa1v. Mi\xc5\xa1iose (jas transliuoja Lietuvos radijas), dalyvauja \xc4\xafvairiose liturgin\xc4\x97se apeigose. Be daugelio giesmi\xc5\xb3, choras pareng\xc4\x97 ir stambesni\xc5\xb3 k\xc5\xabrini\xc5\xb3: L. O. Emersono \xe2\x80\x9eKoncertines mi\xc5\xa1ias\xe2\x80\x9c, W. A. Mocarto \xe2\x80\x9eMagnificat\xe2\x80\x9c, G. F. Hendelio \xe2\x80\x9eAleliuja\xe2\x80\x9c, Juozo Naujalio, P. Sli\xc5\xbeio, Liongino Abariaus mi\xc5\xa1ias ir kt. 1991 m. choras giedojo Lenkijoje \xe2\x80\x93 Lom\xc5\xbeos miesto katedroje popie\xc5\xbeiaus Jono Pauliaus II susitikimo proga su vietos lietuviais ir maldininkais, atvykusiais i\xc5\xa1 Lietuvos. 1992 m. dalyvavo Vokietijos katalik\xc5\xb3 dienose \xe2\x80\x93 giedojo Karlsruhes ir Speyerio miest\xc5\xb3 ba\xc5\xbeny\xc4\x8diose. Choras dalyvavo 1994 m. I-ojoje ir 1998 m. II-ojoje Pasaulio lietuvi\xc5\xb3 dain\xc5\xb3 \xc5\xa1vent\xc4\x97se Vilniuje. 1996 m. lank\xc4\x97si Italijoje ir Vatikane \xe2\x80\x93 giedojo \xc5\xa0v. Petro Bazilikos lietuvi\xc5\xb3 koply\xc4\x8dioje._NEWLINE_1996 m. Vilniaus miesto elektrin\xc4\x97je suorganizavo kamerin\xc4\xaf vyr\xc5\xb3 chor\xc4\x85 ir moter\xc5\xb3 vokalin\xc4\xaf ansambl\xc4\xaf. Vyrus pareng\xc4\x97 1998 m. II-ajai Pasaulio lietuvi\xc5\xb3 dain\xc5\xb3 \xc5\xa1ventei Vilniuje._NEWLINE_Dirigavo Vilniaus miesto dain\xc5\xb3 \xc5\xa1vent\xc4\x97se. 1993 m. rugs\xc4\x97jo 5 d. dirigavo jungtiniam chorui J. Naujalio mi\xc5\xa1ias \xe2\x80\x9e\xc5\xa0v. Leonardo garbei\xe2\x80\x9c popie\xc5\xbeiui Jonui Pauliui II laikant \xc5\xa1v. Mi\xc5\xa1ias Vilniaus Vingio parke. Dirigentas yra J. Naujalio nauj\xc5\xb3 religin\xc4\x97s muzikos k\xc5\xabrini\xc5\xb3 konkurs\xc5\xb3 organizacin\xc4\x97s komisijos narys, Lietuvos chor\xc5\xb3 s\xc4\x85jungos narys ir Centro valdybos revizijos komisijos pirmininkas._NEWLINE_Rei\xc5\xa1kiasi ir kaip kompozitorius \xe2\x80\x93 kuria dainas, giesmes, harmonizuoja lietuvi\xc5\xb3 liaudies dainas. 1991 m. i\xc5\xa1leido savo dain\xc5\xb3 rinktin\xc4\x99 \xe2\x80\x9eGegu\xc5\xbein\xc4\x97\xe2\x80\x9c. Jo giesm\xc4\x97 \xe2\x80\x9eVie\xc5\xa1patie, globoki Vilni\xc5\xb3\xe2\x80\x9c 1994 m. I-ajame J. Naujalio religin\xc4\x97s muzikos konkurse laim\xc4\x97jo tre\xc4\x8di\xc4\x85j\xc4\x85 viet\xc4\x85. 1983 m. dirigentas apdovanotas Kult\xc5\xabros \xc5\xbeym\xc5\xabno \xc5\xbeenklu.'